Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: államigazgatási eljárás általános szabályairól szóló 1957. évi IV. törvény (a továbbiakban: Áe.) szabályai szerint kell
Paragraph Index: 784

5. Az Alkotmány 2. § (1) bekezdésében előírt jogállamiság és az abból származó jogbiztonság követelményével kapcsolatban alkotmányos visszásságot okoz, amennyiben a rendőrség illetékes vezetői állománya nem tartja be maradéktalanul az országos rendőrfőkapitány által kiadott belső utasításban foglaltakat. Teljes szöveg: 3.2. alfejezetben. OBH 3817/1999. I. Visszásságot okoz az Alkotmány 2. § (1) bekezdésével összefüggésben a Központi Kárrendezési Iroda (KKI) eljárása, ha a rá irányadó ügyintézési határidőt túllépi. II. Visszásságot okoz az Alkotmány 57. § (5) bekezdésével összefüggésben a KKI eljárása, ha a nála benyújtott kereseti kérelmet a törvényben megszabott határidőben nem továbbítja a bírósághoz. A panaszos azt sérelmezte, hogy édesapja életének a munkaszolgálat ideje alatt történő elvesztése miatt benyújtott kérelmét elbíráló közigazgatási határozat ellen előterjesztett kereseti kérelmét KKI a törvényes határidőben nem továbbította a bírósághoz. Az állampolgári jogok országgyűlési biztosa a jogbiztonság [Alk. 2. § (1) bek.], valamint a jogorvoslathoz való jog [Alk. 57. § (5) bek.] megsértésének gyanúja miatt indított az ügyben vizsgálatot. A tényállás szerint panaszos kárpótlás iránti kérelmét 1997. július 28. napján nyújtotta be KKI-nál. A kérelmet elutasító határozat kelte 1999. február 22. napja. Panaszos a kérelmet elutasító közigazgatási határozat bírósági felülvizsgálatát kérte a KKI-nál 1999. március 29. napján benyújtott kereseti kérelmével. Az országgyűlési biztos vizsgálata feltárta, hogy a KKI a nála benyújtott kereseti kérelmet csak 1999. augusztus 17. napján továbbította a bírósághoz, továbbá azt is, hogy jelentős lehet a vizsgált üggyel azonos esetek száma is. A vizsgálat megállapította, hogy KKI az ügyintézési határidő túllépésével megsértette a jogbiztonság alkotmányos elvét [Alk. 2. § (1) bek.], mert a rá irányadó 8 napos határidőt több mint 120 nappal túllépte, továbbá azt is, hogy a KKI mulasztása sérti az Alkotmány 57. § (5) bekezdésében biztosított jogorvoslathoz való jogot is, miáltal mulasztása a felhívott alkotmányos jogokkal összefüggésben visszásságot idézett elő. Az országgyűlési biztos ajánlásában indítványozta a KKI-nak, hogy adjon tájékoztatást arról, hogy hány olyan kereseti kérelmet tartanak nyilván 1999. szeptember 30. napján, melyeket a hozzá érkezéstől számított 8 napon belül nem továbbítottak a bírósághoz, illetve hogy e kérelmek bíróság elé terjesztését haladéktalanul végezzék el. A KKI főigazgatója az ajánlást elfogadta, s arról adott tájékoztatást, hogy a náluk nyilvántartott, de még nem továbbított 784 db kereseti kérelmet 1999. december 20. napjáig a bíróság elé terjeszti. Az ajánlásra adott választ az országgyűlési biztos elfogadta. Az ajánlás elérte célját. 2000/88/II. szám OBH 4141/1999. Nem sérül az Alkotmány 2. § (1) bekezdésében deklarált jogállamiságból fakadó jogbiztonság alkotmányos elve, továbbá a panaszosnak az Alkotmány 57. § (5) bekezdésén alapuló jogorvoslathoz fűződő joga, illetve az Alkotmány 64. §-ában meghatározott panaszhoz fűződő joga, ha az iskolának, annak fenntartójának, valamint a felügyeleti szerveknek az eljárása megfelel az irányadó jogszabályok előírásainak. Teljes szöveg: 3.2. alfejezetben. OBH 4570/5/1999. Az Alkotmány 2. § (1) bekezdésében deklarált jogállamiságból eredő jogbiztonság követelményével, az Alkotmány 13. § (1) bekezdésében biztosított tulajdonjoggal, valamint az Alkotmány 57. § (5) bekezdésében foglalt jogorvoslati joggal összefüggésben visszásságot okoz, ha a jegyző a kötelezést nem határozatban írja elő. A panaszos a beadványában azt sérelmezte, hogy az ikladi jegyző nem intézkedik érdemben és megfelelően a szomszédja esővíz-elvezetési ügyében. Az országgyűlési biztos megállapította, hogy a panaszos 1998-ban szóban panaszt tett a szomszédja telkéről saját ingatlanára átfolyó esővíz miatt. Az elsőfokú építésügyi hatóság helyszíni szemlét tartott, amelynek során megállapította, hogy a két ingatlan között egy betonszerkezetű lépcső létesült, ami akadályozza az esővíz elvezetését. A hatóság álláspontja az volt, hogy annak elbontása feltétlen szükséges, ezért a munka közös elvégzését tartotta célszerűnek. Felkérte továbbá a panaszos szomszédját, hogy a telke csapadékvíz elvezetését „valamilyen módon vezesse ki a közterületre”. A panaszos 1999-ben ismételten, most már írásban kért intézkedést szomszédja csapadékvíz-elvezetése miatt. A jegyző most már csak a panaszosnak válaszolt, amikor is megismételte az előző levelében foglaltakat, egyben bizonyos munkálatok elvégzésére szólította fel. A csapadékvíz-elvezetés megoldását ismét közös feladatként határozta meg a jegyző. Tájékoztatta kérelmezőt, ha nem ért egyet a válasszal, polgári peres úton érvényesítheti jogait. Az építésügyi hatóság tényként állapította meg a megtartott helyszíni szemlén, hogy a panaszos szomszédja nem oldotta meg a csapadékvíz szabályos elvezetését, azonban érdemi intézkedés helyett csak udvarias felkéréssel fejezte be eljárását. Az országgyűlési biztos megállapította, hogy mivel a jegyző elmulasztotta a döntését határozatba foglalni, a „kötelezést” nem kérheti számon a hatóság. Ezzel a mulasztással a jogbiztonsághoz, továbbá a tulajdonhoz fűződő alkotmányos jogokkal összefüggésben visszásság keletkezett. Az országgyűlési biztos azt is megállapította, hogy nemcsak a szomszédot, hanem a panaszost is meghatározott munkálatok elvégzésére hívta fel a hatóság levelében. A határozat meghozatalának elmulasztásával mindkét érdekelt felet megfosztotta a jogorvoslat igénybevételének lehetőségétől a hatóság. Az országgyűlési biztos a visszásság megszüntetése érdekében felkérte az ikladi jegyzőt, hogy soron kívül bírálja el határozattal a kérelmet, valamint intézkedjen hivatalában mind az anyagi, mind az eljárási jogi szabályok maradéktalan megtartásáról. A válaszadási határidő még nem telt le. OBH 4637/1999.

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes